text: আমেরিকা-বাংলাদেশ প্রেসক্লাবের বনভোজন - Hollywood Bangla News
  September 8, 2018, 11:13 PM, Hits: 276
  হ-বাংলা নিউজ : নিউইয়র্কের নাগরিক কোলাহল ছেড়ে নির্জনতায় ডুবে ছিল আমেরিকা-বাংলাদেশ প্রেসক্লাবের সদস্য ও তাঁদের পরিবার। তারা আনন্দ-উল্লাস আর সংগীতের মূর্ছনায় হারিয়ে গিয়েছিল।
  ১ সেপ্টেম্বর লং আইল্যান্ডে হেকশেয়ার স্টেট পার্কে আমেরিকা-বাংলাদেশ প্রেসক্লাবের সদস্য ও তাঁদের পরিবারের বনভোজন ছিল আনন্দে ভরপুর। শুভানুধ্যায়ী কয়েকজনও এই বনভোজনে অংশ নিয়েছিলেন।
  বনভোজনে ছিল নানা উপভোগ্য আয়োজন। এর মধ্যে ছিল নারীদের হাঁড়িভাঙা খেলা, পুরুষদের পেনাল্টি কিক মারা, সদস্যদের সংগীত প্রতিযোগিতা।
  সংগীত প্রতিযোগিতায় প্রথম হন সামসুন্নাহর নিম্মি, দ্বিতীয় মোহাম্মদ সাঈদ ও তৃতীয় দিমিত্রা এথিনা। সংগীত প্রতিযোগিতায় বিচারক ছিলেন কণ্ঠশিল্পী মাহাবুবুল ফিরোজ ও মিসেস মঈন চৌধুরী।
  ফুটবলের পেনাল্টি কিক প্রতিযোগিতায় প্রথম হন শওকত ওসমান রচি।Eprothomalo
  বিজয়ীদের মধ্যে আকর্ষণীয় পুরস্কার বিতরণ করা হয়। এ ছাড়া নামমাত্র মূল্যে র‍্যাফেল ড্র হয়। পুরস্কার হিসেবে ছিল রঙিন টিভি ও আইফোন ৬এস।
  বাসে চড়ে একসঙ্গে আনন্দ-উল্লাস করতে করতে বনভোজনে গিয়েছিলেন প্রেসক্লাবের সদস্য ও তাঁদের পরিবার-পরিজন। বাস ছেড়েছিল জ্যাকসন হাইটস এলাকা থেকে।
  বনভোজনের শুরুতে শুভেচ্ছা বক্তব্য রাখেন আমেরিকা-বাংলাদেশ প্রেসক্লাবের সভাপতি দর্পণ কবীর ও সাধারণ সম্পাদক শওকত ওসমান রচি। অনুষ্ঠান পরিচালনা করেন মোহাম্মদ সাঈদ ও সামসুন্নাহার নিম্মি।
  অনুষ্ঠানে অতিথি হিসেবে ক্রীড়া প্রতিযোগিতার উদ্বোধন করেন অ্যাটর্নি মঈন চৌধুরী। তিনি শুভেচ্ছা বক্তব্যের পাশাপাশি সংগীতও পরিবেশন করেন। এ ছাড়া বনভোজনে উপস্থিত হয়ে শুভেচ্ছা বক্তব্য দেন আসন্ন নির্বাচনে নিউইয়র্ক সিটির অ্যাটর্নি জেনারেল পদপ্রার্থী (প্রাইমারিতে ডেমোক্র্যাট প্রার্থী) লেসিয়া ইভ।
  বনভোজনে সংগীত পরিবেশন করেন কৃষ্ণা তিথি। তিনি মাতিয়ে রাখেন পুরো আয়োজন।
  অনুষ্ঠানে আগত সবার মাঝে দুপুরে 'প্রিমিয়াম সুইটস'-এর সুস্বাদু খাবার পরিবেশন করা হয়। বিকেলে সবার জন্য ছিল ঝালমুড়ি ও মিষ্টি।
  বনভোজন সফল করতে বিশেষভাবে সহযোগিতা করেন অ্যাটর্নি মঈন চৌধুরী, ব্যবসায়ী আবদুর রশিদ, রিয়েল এস্টেট ইনভেস্টর মো. আনোয়ার হোসেন ও নুরুল আজিম, ব্যবসায়ী জেড আর চৌধুরী লিটু, বাংলাদেশ সোসাইটির শিক্ষাবিষয়ক সম্পাদক আহসান হাবিব ও খামারবাড়ি গ্রুপের অন্যতম কর্ণধার কামরুজ্জামান কামরুল।